„PO STARINSKI“ NA DREVOVOM GRUNTU

Društvo žena „Anđela Lovreković“ je u subotu 1. rujna na Drevovom gruntu u Mraclinu, organiziralo događanje „Po starinski“ koje je okupilo dvjestotinjak posjetilaca i gostiju.

I ove su godine „Anđele“ gostima ponudile starinska jela: štrukle s tropom, bijele i kukuruzne žgance, kobasice od kukuruznog brašna, kukuruzni kruh iz krušne peći koji je priredila gospođa Vera Vincek, a našlo se je tu i pekmeza od šljiva, krušaka i jabuka te domaće svinjske masti koju su vrijedne „Anđele“ priredile ranije. Gospođa Katica Jerleković je sa članicama Udruge uzornih seoskih žena Hrvatske, pokazala prisutnima kako se je nekada činio sir.

Ove su godine „Anđele“ na svoje događanje pozvale i gošće: Društvo podeželskih žena Meta Celje – Dobrna – Vojnik iz Slovenije, te Udrugu žena Gudovac iz Gudovca, koje su se također predstavile autohtonim jelima svojega kraja, pogotovo „gobovu juhu“, žgance i kruh od hajdinog brašna koje su priredile njihove gošće iz Slovenije.

Posjetitelji su zaista mogli uživati u raznim starinskim delicijama koje su njegovala njihova nepca. Niti kiša nije uspjela pokvariti užitak, a uz odličnu glazbu grupe „Happiness“, moglo se je zapjevati i zaplesati.

* „Anđele“ su ovo događanje organizirale u želji da se ne zaborave starinska jela koja su othranila mnoge naraštaje. Prošle godine organizirale smo ovo događanje prvi puta u sklopu programa „Dana svetog Vida“, no želja nam je da „Po starinski“ bude prepoznatljivo događanje u našem kraju i da okupi što više posjetitelja. Ove smo godine odlučile pozvati gošće iz Slovenije i drugih krajeva Hrvatske, da predstave svoja autohtona jela. Tako će biti i u budućnosti. Osim prezentacije rada društava i udruga žena, želja nam je da se upoznamo i družimo sa ljudima dobre volje, što smo danas i ostvarile. Nadam se da su se naše gošće iz Slovenije i Gudovca lijepo osjećale u Mraclinu. Ovom im se prilikom zahvaljujem na trudu i dolasku. – rekla je Vesna Tafra, predsjednica „Anđela“.
* „Anđele“ se zahvaljuju obitelji Zlatka Kovačića, koja nam je dala na raspolaganje svoj lijepo uređen Drevov grunt, te na velikoj pomoći koju smo imale tijekom cijele organizacije ovog našeg događanja.Velika hvala svima koji su u subotu bili s nama, te nam na bilo koji način pomogli da ovo naše događanje prođe u lijepom i veselom druženju – dodala je predsjednica.